**Sultan Salahuddin Abdul Aziz Shah ibni Almarhum Sultan Hisamuddin Alam Shah Al-Haj** (Jawi: ‏**سلطان صلاح الدين عبدالعزيز شاه ابن المرحوم سلطان هيثم الدين عالم شاه الحاج**‎code: ms is deprecated ‎) merupakan Yang di-Pertuan Agong Malaysia yang ke-11 (26 April 1999 - 21 November 2001). Yang di-Pertuan Agong ialah panglima tertinggi Angkatan Tentera Malaysia (ATM). Baginda menjadi Sultan Selangor selama 41 tahun (1960-2001).

Keputeraan كڤوترأن
------------------

Baginda diputerakan pada jam 3:30 petang, Isnin 8 Mac 1926 di Istana Bandar Temasha.

Pendidikan ڤنديديقن
-------------------

Baginda belajar di Sekolah Melayu Pengkalan Batu, Klang pada 1934 dari darjah 1 hingga 6. Antara rakan sekolahan baginda ialah Ishak Bidin (74). 1936 melanjutkan pelajaran di Maktab Melayu Kuala Kangsar hingga Disember, 1941 apabila meletus Perang Dunia Kedua .1947-1949 belajar pula di School of Oriental and African Studies, Universiti London .

Baginda merupakan peminat burung terutama burung kakak tua. Pada masa lapang baginda bermain golf dan bersiar-siar dengan kereta antik.

Kerjaya كرجاي
-------------

Pernah berkhidmat di Jabatan Perkhidmatan Awam sebagai Pegawai Pelatih Jabatan Ukur Negeri Selangor dan kemudiannya dilantik sebagai Nazir Sekolah selama lapan bulan. Baginda juga menyertai Askar Melayu di Port Dickson selama enam bulan dan ditauliahkan *Queen Commission* dengan pangkat Kapten dan kemudian Mejar.

Dilantik sebagai Tengku Laksamana Selangor pada 1 Ogos 1946 dan sebagai Raja Muda Selangor pada 13 Mei 1950.

Pada 1 September 1960, Sultan Hisamuddin Alam Shah mangkat , Sultan Salahuddin dilantik sebagai Sultan Selangor pada 3 September 1960 dan ditabal sebagai Sultan pada 26 Jun 1961.

Keluarga کلوارݢ
---------------

Baginda mempunyai 10 putera dan puteri dari 3 permaisuri. 

Dengan isteri pertama yang juga sepupu baginda, Raja Nor Saidatul Ihsan binti Al-Marhum Tengku Badar Shah, baginda dikurniakan tiga putera dan empat puteri iaitu Tengku Idris Shah yang merupakan Raja Muda Selangor dulu kini Sultan Selangor, Tengku Puteri Sofiah, Tengku Sulaiman Shah (*Tengku Laksamana* Selangor), Tengku Puteri Zahariah, Tengku Abdul Samad Shah (*Tengku Panglima Besar* Selangor), Tengku Puteri Arafiah dan Tengku Puteri Aishah.

Bersama isteri kedua, *Cik* Mahiran, baginda dikurniakan seorang putera, Tengku Ahmad Shah (*Tengku Panglima Raja* Selangor) manakala dengan isteri ketiga, Tengku Ampuan Rahimah, Almarhum Sultan Salahuddin Abdul Aziz Shah dikurniakan dua puteri iaitu Tengku Puteri Nor Marina dan Tengku Puteri Nor Zehan.

Pada 3 Mei 1990 baginda berkahwin dengan Tuanku Siti Aishah binti Abdul Rahman yang kemudian bergelar Cik Puan Besar Selangor. Mereka tidak dikurniakan sebarang cahaya mata.

Kerja kebajikan كرجا كباجيقن
----------------------------

Masjid Sultan Abdul Aziz di Kampung Perigi Nenas, Pulau Indah dibina dengan kos RM4 juta pada 1997 dengan sumbangan baginda. Masjid itu dirasmikan pada 8 Mac 1999. Masjid Shah Alam dibina semasa baginda menjadi Sultan Selangor pada 1987. Baginda mahu Pulau Indah ( dahulu Pulau Lumut) dan Pulau Ketam dimajukan. Bot mewah baginda `Siti Aishah' pernah dilanggar oleh sebuah kapal kargo di Pelabuhan Klang.

Baginda pernah melancong ke Perth di Australia Barat, Bali dan Medan di Indonesia serta London dan bermain golf di Florida, Amerika Syarikat.

Yang di-Pertuan Agong يڠ دڤرتوان اڬوڠ
-------------------------------------

Baginda ditabal sebagai Yang di-Pertuan Agong pada 23 September 1999. Baginda mengisytiharkan Tengku Idris Shah sebagai Pemangku Raja Selangor. Baginda bercadang apabila tamat sahaja dari menjadi Yang di-Pertuan Agong pada 2004, baginda berhasrat untuk berehat di kediaman baginda di London, bersebelahan dengan Masjid Regent.

Krisis perkahwinan Menteri Besar Selangor كريسيس ڤركهوينن منتري بسر سلاڠور
--------------------------------------------------------------------------

Krisis tercetus apabila bekas Menteri Besar Selangor, Tan Sri Muhammad Haji Muhd Taib berkahwin dengan puterinya, Tengku Puteri Zanariah.

Kemangkatan كمڠكتن
------------------

Baginda mangkat pada 11:57 pagi, 21 November 2001 (bersamaan 5 Ramadan 1422) di Pusat Perubatan Gleneagles Intan, Jalan Ampang, Kuala Lumpur pada usia 75 tahun, berikutan masalah jantung. Baginda terpaksa menggunakan alat bantuan penafasan dan mesin dialisis. Pada 6 Oktober 2001 baginda menjalani pembedahan kecil di Singapura. Baginda menerima rawatan dua bulan di Hospital Mount Elizabeth, Singapura.
Kemangkatan baginda diumumkan oleh Perdana Menteri, Dato' Seri Dr Mahathir Mohamad menerusi siaran televisyen dan radio. Beliau mengumumkan negara berkabung selama 7 hari dan meminta bendera dikibarkan separuh tiang sepanjang tempoh itu.

Istiadat pemakaman استعادة ڤمقامن
---------------------------------

Sembahyang jenazah diadakan di Masjid Negara, diimamkan oleh Mufti Wilayah Persekutuan, Datuk Hashim Yahya. Turut hadir serta ialah Timbalan Yang di-Pertuan Agong, Sultan Mizan Zainal Abidin, Pemangku Raja Muda Selangor, Tengku Idris Shah dan anggota kerabat diraja Selangor dan Perdana Menteri, Dato'Seri Dr Mahathir Mohamad. 

Rakyat dan orang kenamaan memberi penghormatan terakhir di Istana Negara, di Masjid Negara, Dataran Merdeka dan di Makam Diraja Klang. 20,000 rakyat berhimpun di Jalan Raja, berhadapan Bangunan Sultan Abdul Samad. Penghormatan penuh istiadat ketenteraan di Dataran Merdeka dilakukan oleh Batalion 1, Rejimen Askar Melayu Diraja yang diketuai oleh Mejar Hamdan Musa.

Jenazah Almarhum dimakamkan di Makam Diraja Klang pada 22 November 2001. Makam ini kira 1.5 km dari Istana Alam Shah dan Masjid Diraja Sultan Suleiman. Baginda dimakamkan bersebelah makam ayahandanya, Almarhum Sultan Hisamuddin Alam Shah. Talkin dan doa dibacakan oleh Mufti Negeri Selangor, Datuk Mohd Tamyes Abd Wahid. Seluruh masjid di Selangor mengadakan majlis tahlil dan bacaan Yassin setiap malam selama 40 hari berkabung.

Timbalan Yang di-Pertuan Agong, Sultan Mizan Zainal Abidin dan Permaisuri Tuanku Nur Zahirah, Sultan Kedah, Sultan Abdul Halim Mu'adzam Shah, Sultan Kelantan Sultan Ismail Petra, Sultan Perak, Sultan Azlan Shah, dan Sultan Brunei Sultan Hassanal Bolkiah turut memberi penghormatan terakhir. Pemimpin luar yang hadir ialah Presiden Megawati Sukarnoputri dari Indonesia dan Presiden Singapura, S.R. Nathan serta Timbalan Perdana Menteri Lee Hsien Loong serta Timbalan Perdana Menteri Thailand, Dr Supachai Panitchpakdi. Kerajaan Thailand dan Brunei mengarahkan pejabat kerajaan mengibarkan bendera separuh tiang.

Lihat juga ليهت جوݢ
-------------------

* Senarai Yang Di-Pertuan Agong Malaysia

Rujukan رجوكن
-------------

1. ↑  Yang di-Pertuan Agong Sultan Salahuddin mangkat
2. ↑  Yang di-Pertuan Agong Sultan Salahuddin mangkat
3. ↑  Sultan yang memecah tradisi kongkong institusi raja
4. ↑  Tiada lagi nasihat dan gurauan Almarhum
5. ↑  Kenangan wartawan Utusan dengan Almarhum
6. ↑  Asam pedas ikan terubuk, masakan kegemaran Almarhum
7. ↑  Jenazah Almarhum diberi penghormatan penuh ketenteraan
8. ↑  Majlis tahlil di Masjid Sultan Suleiman

|
|  |
| Didahului oleh**Tuanku JaafarYang di-Pertuan Besar Negeri Sembilan** | **Yang di-Pertuan Agong**1999-2001 | Diikuti oleh:**Tuanku Syed Sirajuddin**Raja Perlis |
|
| Didahului oleh**Sultan Hisamuddin Alam Shah** | **Sultan Selangor**1960-2001 | Diikuti oleh:**Sultan Sharafuddin** |

| * l
* b
* s
Sistem beraja di Malaysia |
| --- |
| Yang di-Pertuan Agong | Pertama  · Ke-2  · Ke-3  · Ke-4  · Ke-5  · Ke-6  · Ke-7  · Ke-8  · Ke-9  · Ke-10  · Ke-11  · Ke-12  · Ke-13  · Ke-14  · Ke-15  · Ke-16 *(Terkini)*  · Ke-17 *(akan datang)* |  |
| Raja negeri-negeri Melayu | Raja (Perlis)  · Sultan (Selangor  · Terengganu  · Kedah  · Kelantan  · Pahang  · Johor  · Perak)  · Yang di-Pertuan Besar (Negeri Sembilan) |
| Pemerintah negeri tidak beraja | Yang di-Pertua Negeri (Melaka  · Pulau Pinang  · Sabah  · Sarawak) |
| Darjah kebesaran | Persekutuan  · Negeri Sembilan  · Selangor  · Perlis  · Terengganu  · Kedah  · Kelantan  · Pahang  · Johor  · Perak  · Melaka  · Pulau Pinang  · Sabah  · Sarawak  · Wilayah Persekutuan |
| Istana dan PejabatPentadbiran Diraja | Istana Negara - Istana Melawati (Malaysia)  · Istana Arau (Perlis)  · Istana Anak Bukit (Kedah)  · Istana Alam Shah (Selangor)  · Istana Iskandariah (Perak)  · Istana Besar Seri Menanti (Negeri Sembilan)  · Istana Abu Bakar (Pahang)  · Istana Bukit Serene (Johor)  · Istana Syarqiyyah (Terengganu)  · Istana Balai Besar - Istana Telipot (Kelantan) |
| Majlis Raja-Raja  · Penyimpan Mohor Besar Raja-Raja |